Document ID: 32009R0054

ΚΑΝΟΝΙΣΜΌΣ (ΕΚ) αριθ. 54/2009 ΤΗΣ ΕΠΙΤΡΟΠΉΣ
της 21ης Ιανουαρίου 2009
για την τροποποίηση του κανονισμού (ΕΚ) αριθ. 669/97 του Συμβουλίου για το άνοιγμα και τον τρόπο διαχείρισης κοινοτικών δασμολογικών ποσοστώσεων για ορισμένα ψάρια και προϊόντα αλιείας, καταγωγής Νήσων Φερόε
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 669/97 του Συμβουλίου, της 14ης Απριλίου 1997, για το άνοιγμα και τον τρόπο διαχείρισης κοινοτικών δασμολογικών ποσοστώσεων για ορισμένα ψάρια και προϊόντα αλιείας, καταγωγής Νήσων Φερόε και τον καθορισμό της μεθόδου τροποποίησης και προσαρμογής των εν λόγω μέτρων καθώς και για την κατάργηση του κανονισμού (ΕΚ) αριθ. 1983/95 (1), και ιδίως το άρθρο 5 παράγραφος 1,
Εκτιμώντας τα ακόλουθα:
(1)
Η απόφαση αριθ. 2/2008 (2008/957/ΕΚ) της Μεικτής Επιτροπής ΕΚ-Δανίας/Νήσων Φερόε (2) τροποποίησε τους πίνακες Ι και ΙΙ του παραρτήματος του πρωτοκόλλου 1 στη συμφωνία μεταξύ της Ευρωπαϊκής Κοινότητας, αφενός, και της κυβέρνησης της Δανίας και της τοπικής κυβέρνησης των Νήσων Φερόε, αφετέρου.
(2)
Το τροποποιηθέν πρωτόκολλο 1 της συμφωνίας περιλαμβάνει διάταξη για τρεις νέες ετήσιες δασμολογικές ποσοστώσεις που θα καλύπτουν τις εισαγωγές στην Κοινότητα ορισμένων ψαριών και προϊόντων αλιείας καταγωγής Νήσων Φερόε. Οι νέες δασμολογικές ποσοστώσεις πρέπει να εφαρμοστούν από 1ης Σεπτεμβρίου 2008. Για την εφαρμογή αυτών των νέων δασμολογικών ποσοστώσεων, είναι αναγκαίο να προσαρμοστεί ο κατάλογος των ψαριών και των προϊόντων αλιείας που υπόκεινται στις δασμολογικές ποσοστώσεις οι οποίες καθορίζονται στον κανονισμό (ΕΚ) αριθ. 669/97.
(3)
Ο κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (3), προβλέπει σύστημα διαχείρισης των δασμολογικών ποσοστώσεων οι οποίες πρόκειται να χρησιμοποιηθούν με βάση τη χρονολογική σειρά των ημερομηνιών αποδοχής των διασαφήσεων. Για λόγους απλοποίησης και για να εξασφαλιστεί η αποτελεσματική διαχείριση σε στενή συνεργασία μεταξύ των αρχών των Νήσων Φερόε, των τελωνειακών αρχών των κρατών μελών και της Επιτροπής, το εν λόγω σύστημα διαχείρισης πρέπει να εφαρμόζεται στις δασμολογικές ποσοστώσεις που προβλέπονται στον κανονισμό (ΕΚ) αριθ. 669/97.
(4)
Για το έτος 2008, οι όγκοι των δασμολογικών ποσοστώσεων που προβλέπονται στον παρόντα κανονισμό, πρέπει να υπολογιστούν κατ’ αναλογία των βασικών όγκων που καθορίζονται στην απόφαση αριθ. 2/2008, λαμβανομένου υπόψη του διαστήματος που μεσολάβησε πριν από την ημερομηνία εφαρμογής των δασμολογικών ποσοστώσεων.
(5)
Ως εκ τούτου, ο κανονισμός (ΕΚ) αριθ. 669/97 πρέπει να τροποποιηθεί αναλόγως.
(6)
Σύμφωνα με την απόφαση αριθ. 2/2008, οι νέες δασμολογικές ποσοστώσεις πρέπει να εφαρμόζονται από την 1η Σεπτεμβρίου 2008. Ως εκ τούτου, ο παρών κανονισμός εφαρμόζεται από την ίδια ημερομηνία.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 669/97 τροποποιείται ως εξής:
1.
Το άρθρο 2 αντικαθίσταται από το ακόλουθο κείμενο:
«Άρθρο 2
Η διαχείριση των δασμολογικών ποσοστώσεων που καθορίζονται στον παρόντα κανονισμό πραγματοποιείται σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93.».
2.
Το παράρτημα τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Σεπτεμβρίου 2008.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Ιανουαρίου 2009.

Labels: 3
18
17
6